34,6 millioner kroner havde man oprindeligt budgetteret med, men musikfesten Eurovision kom til at koste hele 112 millioner. Showet blev altså tre gange så dyrt som budgetteret.

- Over 90 procent af de ekstra omkostninger gik til ombygning af B&W-hallerne. Det blev meget, meget dyrere, end nogen havde fantasi til at forestille sig, siger administrerende direktør i Wonderful Copenhagen, Lars Bernhard Jørgensen.

Se også: Eurovision-selskab risikerer millionbøde

Inden Eurovision kunne gennemføres i maj, skulle de gamle B&W-haller, som ligger på Refshaleøen i København, bygges om. Et projekt, man havde regnet med ville koste 18 millioner kroner, men som kom til at koste næsten 90 millioner.

Lars Bernhard Jørgensen erkender, at Projektselskabet ESC 2014, som Wonderful Copenhagen stiftede for at afholde Eurovision, tidligere burde have indset, at byggeriet blev mere omfattende og langt dyrere, end man havde forestillet sig.

- Først få uger før showet så vi, hvilken retning projektet drejede, siger direktøren, som understreger, at byggeriet blev udført under stort tidspres, og at Wonderful Copenhagen ikke har erfaring med byggeprojekter.

Se også: Eurovision-underskud koster projektchef jobbet

Den projektansvarlige underdirektør i Wonderful Copenhagen fratræder nu sin stilling. Selvom folkene bag Eurovision må tage deres ansvar, mener Lars Bernhard Jørgensen primært, at underskuddet skyldes en lang række uheldige omstændigheder.

- Jeg tror ikke, man kan udpege en enkelt ansvarlig. Jeg kan ikke komme i tanke om, at Wonderful Copenhagen har været ude for et projekt, der tilnærmelsesvis minder om det her, siger han.

For at begrænse de økonomiske skader donerede Region Hovedstaden og Wonderful Copenhagen hver ekstra 4,3 millioner, allerede inden showet skulle afholdes. Københavns Kommune har givet ekstra 8,7 millioner. Desuden var der nogle små indtægter i forbindelse med afholdelsen.

Tilbage er et underskud på projektet på 58 millioner kroner, som der skal findes penge til at dække.

Parterne bag Eurovision, Københavns Kommune, Region Hovedstaden, REDA og Wonderful Copenhagen, skal nu drøfte, hvordan ekstraregningen skal betales.

Se også: Kræver uvildig undersøgelse af Eurovision